פסקל ורליין

פסקל ורליין (בגרמנית: Pascal Wehrlein; נולד ב-18 באוקטובר 1994) הוא נהג מרוצים גרמני המתחרה עבור קבוצת פורשה באליפות הפורמולה אי. זכה באליפות בעונת 2023/2024. בשנת 2015 הפך לנהג הצעיר ביותר שזכה באליפות מרוצי ה-DTM לאחר שעשה זאת בגיל 20 תחת קבוצת מרצדס AMG. בשנת 2014 בגיל 19 היה לנהג הצעיר ביותר שניצח במרוץ DTM. התחרה במשך 2 עונות בפורמולה 1 ושימש כנהג המבחן והגיבוי של קבוצת הפורמולה 1 מרצדס AMG. ורליין נולד בעיר זיגמרינגן לאב גרמני ולאם ממאוריציוס. בשנת 2003 החל להשתתף במרוצי קארטינג בהם התמודד במגוון קטגוריות עד לשנת 2009. בשנת 2010 עבר להתמודד בקטגוריית החד-מושבי לאחר שהשתתף באליפות הפורמולה מאסטר'ס של ארגון ה-ADAC. ורליין סיים את האליפות במקום השישי לאחר שהשיג ניצחון במרוץ זקסנרינג וסיים במהלך העונה עוד שלוש פעמים בפודיום. בעונת 2011 זכה ורליין באליפות לאחר שניצח ב-5 מרוצים במהלך העונה במסלולים אושרסליבן, זקסנרינג, זולדר, נורבורגרינג ואירו ספידווי לאוזיץ. בעונת 2013 החל להשתתף באליפות פורמולה 3 האירופית ובסוף העונה סיים במקום השני בטבלה. בשנת 2013 ערך ורליין את הופעת הבכורה שלו במרוצי ה-DTM כאשר התחרה עבור קבוצת מרצדס AMG במכונית ה-C קופה DTM. בעונת 2014 הפך לנהג הצעיר ביותר שהשיג פול פוזישן והפך לנהג הצעיר ביותר שניצח ב-מרוץ בסבב ה-DTM לאחר שניצח במרוץ שנערך במסלול אירו ספידווי לאוזיץ. את עונת 2014 סיים במקום השמיני בטבלת הנהגים. עונת 2015 הייתה עונת שיא מבחינתו כאשר בגיל 20 הפך לנהג הצעיר ביותר שזכה באליפות ה-DTM לאחר שניצח במרוצים שנערכו בנוריסרינג ובמוסקבה, סיים במקום השני במרוצים בהוקנהיימרינג ובאוסטריה והשיג פודיום בנורבורגרינג. בספטמבר 2014 הודיעה מרצדס AMG כי החתימה את פסקל ורליין לשמש כנהג המבחן והגיבוי של נהגי הקבוצה ניקו רוזברג ולואיס המילטון לעונת 2015. בפברואר 2016 הודיעה מרצדס כי ורליין יושאל לקבוצת מנור רייסינג ויחתום על חוזה לשנה אחת על מנת לשמש כנהג הקבוצה לצידו של ריו הריאנטו לעונת 2016 בפורמולה 1. את מרוץ פתיחת העונה שהתקיים במלבורן אוסטרליה סיים ורליין במקום ה-16, ואת המרוץ הבא בבחריין סיים במקום ה-13. את הישג השיא שלו רשם ורליין בגרנד פרי אוסטריה לאחר שסיים במקום העשירי. בינואר 2017 חתם בקבוצת סאובר. פציעה במהלך מרוץ האלופים גרמה לו להחמיץ את יום המבחנים הראשון שהתקיים במסלול בברצלונה והוחלף על ידי אנטוניו ג'יובינאצי. הוא שב ולקח חלק ביום המבחנים השני שהתקיים באותו המסלול, אך בעקבות הפציעה נאלץ להחמיץ גם את שני המרוצים הראשונים בעונה, בהם הוחלף על ידי ג'יובינאצי. בגרנד פרי הספרדי סיים במקום השמיני וצבר נקודות ראשונות בעונה. בגרנד פרי אזרבייג'ן צבר נקודה נוספת, האחרונה עד לסיום העונה. את העונה סיים במקום ה-18 בדירוג הנהגים. בעונת 2018 שב להתחרות עבור מרצדס ב-DTM. לקראת סיום העונה הודיע כי בסיומה יעזוב את מרצדס. באוקטובר חתם בקבוצת מהינדרה המתחרה באליפות הפורמולה אי. ורליין לא השתתף במרוץ פתיחת העונה שנערך בחודש דצמבר, משום שעדיין היה תחת חוזה עם קבוצת מרצדס, חוזה שהסתיים בסוף השנה. במרוץ בצ'ילה, המרוץ השני בו השתתף, סיים במקום השני. ההישג הטוב ביותר שלו בעונה וחצי בה התחרה עבור הקבוצה. עונת 2019/2020 נעצרה אחרי חמישה מרוצים בשל מגפת הקורונה. בחודש יוני, חודשיים לפני שהעונה חזקה לפעילות, הודיע על פרידה מיידית מהקבוצה. ימים ספורים לאחר סיום העונה חתם בקבוצת פורשה. מדיה וקבצים בנושא פסקל ורליין בוויקישיתוף אתר האינטרנט הרשמי של פסקל ורליין פסקל ורליין, ברשת החברתית פייסבוק פסקל ורליין, ברשת החברתית אקס (טוויטר) פסקל ורליין, באתר DriverDB לנהגי מרוצים DRIVERS, Race Of Champions (באנגלית) "Teen named Mercedes reserve driver". BBC Sport (באנגלית בריטית). נבדק ב-2021-05-22. Manor strengthens Mercedes link with Pascal Wehrlein 2016 F1 deal, www.autosport.com (באנגלית) Sauber F1 team signs Pascal Wehrlein for 2017 season, Autosport, 16 January 2017 Sauber's Pascal Wehrlein set to return for F1 test two after injury, Autosport, 27 February 2017 Mahindra Racing Announces All-New Driver Line-Up For 2018/19 ABB FIA Formula E Championship And Reveals M5Electro Livery, 16 October 2018 Porsche signs Wehrlein to replace Jani in Formula E line-up, Autosport, 14 August 2020